CELEX: 32004D0545
Language: sl
Date: 2004-07-08 00:00:00
Title: 2004/545/ES : Odločba Komisije z dne 8. julija 2004 o uskladitvi radijskega spektra v območju 79 GHz za uporabo opreme za avtomobilske radarje kratkega dosega (notificirano pod dokumentarno številko K(2004) 2591)(Besedilo velja za EGP)

13.7.2004   
            
            
               SL
            
            
               Uradni list Evropske unije
            
            
               L 241/66
            
         
      ODLOČBA KOMISIJE
   
   z dne 8. julija 2004
   o uskladitvi radijskega spektra v območju 79 GHz za uporabo opreme za avtomobilske radarje kratkega dosega
   (notificirano pod dokumentarno številko K(2004) 2591)
   (Besedilo velja za EGP)
   (2004/545/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Odločbe št. 676/2002/ES Evropskega parlamenta in Sveta z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) in zlasti člena 4(3) Odločbe,
   ob upoštevanju naslednjega:
   
               (1)
            
            
               Komisija je v svojem sporočilu Svetu in Evropskemu parlamentu z dne 15. septembra 2003 z naslovom „Informacijske in komunikacijske tehnologije za varna in pametna vozila“ (2) objavila namero o izboljšanju varnosti v cestnem prometu v Evropi, poznano kot pobuda eVarnost. Take izboljšave je mogoče doseči predvsem z uporabo novih informacijskih in komunikacijskih tehnologij ter pametnih sistemov za varnost v cestnem prometu, kot je oprema za avtomobilske radarje kratkega dosega (SRR). Svet je 5. decembra 2003 v svojih Sklepih o varnosti v cestnem prometu (3) tudi pozval k izboljšanju varnosti vozil s spodbujanjem novih tehnologij, kot je elektronska varnost.
            
         
               (2)
            
            
               Hiter in koordiniran razvoj ter uporaba radarja kratkega dosega v Skupnosti zahtevata takojšnjo, nemoteno in stalno razpoložljivost usklajenih radiofrekvenčnih pasov, kar bo pridobilo zaupanje gospodarske panoge za potrebne naložbe.
            
         
               (3)
            
            
               Za zagotovitev take uskladitve je Komisija 5. avgusta 2003 na podlagi člena 4(2) Odločbe 676/2002/ES podelila mandat (4) Evropski konferenci poštnih in telekomunikacijskih uprav (CEPT), da uskladi radijski spekter in olajša koordinirano uvedbo sistemov avtomobilskih radarjev kratkega dosega (SRR).
            
         
               (4)
            
            
               Kot rezultat tega mandata je CEPT, ki je deloval prek Odbora za elektronske komunikacije („ECC“), ugotovil, da je radiofrekvenčni pas v območju 79 GHz najprimernejši radiofrekvenčni pas za dolgoročni in trajni razvoj ter uporabo radarja kratkega dosega. ECC je sprejel sklep, da bi moralo delovanje tega radiofrekvenčnega pasu potekati brez motenja in zaščite v skladu s Pravilnikom o radiokomunikacijah, ki ga je sprejela Mednarodna telekomunikacijska zveza, ter na podlagi tehničnih specifikacij, ki jih je določil ECC v svojem sklepu z dne 19. marca 2004.
            
         
               (5)
            
            
               Rezultati dela, opravljenega na podlagi mandata, dodeljenega konferenci CEPT glede izbire dolgoročnega in stalnega radiofrekvenčnega pasu za radar kratkega dosega, so sprejemljivi in bi se morali uporabljati v Skupnosti, da se zagotovita razpoložljivost in učinkovita uporaba radijskega spektra, potrebna za vzpostavitev in delovanje notranjega trga. Uporaba radarja kratkega dosega v radiofrekvenčnem pasu 79 GHz mora zato biti dovoljena čim prej in najpozneje do 1. januarja 2005, da se gospodarska panoga spodbudi k razvoju, izdelavi in trženju opreme SRR, delujoče v tem radiofrekvenčnem pasu.
            
         
               (6)
            
            
               Pri uporabi radarja kratkega dosega (SRR) je treba ustrezno upoštevati zdravje in varnost uporabnika in katere koli druge osebe, pri čemer je treba še zlasti upoštevati Priporočilo Sveta 1999/519/ES z dne 12. julija 1999 o omejevanju izpostavljenosti javnosti elektromagnetnim poljem (0 do 300 GHz) (5) ter člen 3(1)(a) Direktive 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalni opremi ter o medsebojnem priznavanju njune skladnosti (6).
            
         
               (7)
            
            
               Ukrepi, predvideni s to odločbo, so v skladu z mnenjem Odbora za radijski spekter –
            
         SPREJELA NASLEDNO ODLOČBO:
   Člen 1
   Namen te odločbe je uskladiti pogoje za razpoložljivost in učinkovito uporabo radiofrekvenčnega pasu radijskega spektra v območju 79 GHz za opremo avtomobilskih radarjev kratkega dosega.
   Člen 2
   V tej odločbi se uporabljajo naslednje opredelitve pojmov:
   
               (a)
            
            
               „radiofrekvenčni pas radijskega spektra v območju 79 GHz“ pomeni radiofrekvenčno območje med 77 in 81 gigahertzi;
            
         
               (b)
            
            
               „oprema za avtomobilske radarje kratkega dosega“ pomeni opremo, ki cestnim vozilom zagotavlja radarske funkcije, katerih namen je preprečevanje trčenj in zagotavljanje varnosti v prometu.
            
         
               (c)
            
            
               „brez motenja in zaščite“ pomeni, da se drugim uporabnikom radiofrekvenčnega pasu ne sme povzročati škodljivo motenje in da ni mogoče vložiti zahteve za zaščito pred škodljivim motenjem, ki prihaja od drugih sistemov ali ponudnikov storitev, ki delujejo v tem frekvenčnem pasu.
            
         Člen 3
   Radiofrekvenčni pas radijskega spektra v območju 79 GHz se določi za opremo za avtomobilske radarje kratkega dosega ter se ga brez motenja in zaščite zagotovi čim prej in najpozneje do 1. januarja 2005.
   Maksimalna srednja gostota moči je – 3 dBm/MHz efektivne izotropne sevane moči (EIRP) z najvišjo temensko vrednostjo 55 dBm EIRP.
   Maksimalna srednja gostota moči zunaj vozila, ki nastane zaradi delovanja enega radarja kratkega dosega, ne sme – 9 dBm/MHz EIRP.
   Člen 4
   Ta odločba je naslovljena na države članice.
   
      V Bruslju, 8. julija 2004
      
         
            Za Komisijo
         
         Erkki LIIKANEN
         
         
            Član Komisije
         
      
   
   
      (1)  UL L 108, 24.4.2002, str. 1.
   
      (2)  KOM(2003) 542.
   
      (3)  15058/03 TRANS 307.
   
      (4)  Mandat CEPT, da uskladi radijski spekter za lažjo koordinirano uvedbo radarskih sistemov kratkega dosega za avtomobile v EU.
   
      (5)  UL L 199, 30.7.1999, str. 59.
   
      (6)  UL L 91, 7.4.1999, str. 10. Direktiva, spremenjena z Uredbo (ES) št. 1882/2003 (UL L 284, 31.10.2003, str. 1).